Aage Aagaard

Aage Aagaard (født 22. desember 1787 i Levanger, død 19. juni 1846 i Hammerfest) var en norsk kjøpmann, skipsreder og politiker.

Han var sønn av kjøpmann Zacharias Aagaard og Anna Øwre. Han giftet seg i 1811 med Birgitte Marie Nørager, datter av kjøpmann Andreas Nørager i Bossekop. De fikk fire barn.

Aage Aagaard dro i 1805 til Finnmark som handelsmann, først i Talvik, senere i Kvalsund. Han kom til Hammerfest før Napoleonskrigene, og fikk borgerskap i 1819. Aagaard etablerte sitt eget handelshus, som hadde en allsidig virksomhet med blant annet fraktfart mellom Nord-Norge, Tyskland og Nederland, flere fiskevær, reperbane og bankierforretninger, og åpnet en filial i Tromsø i 1835. En ene sønnen, Bernhard Aagaard, kom inn i 1839 som medeier i handelshuset, som fikk navnet A. Aagaard & Søn. Den andre sønnen, Andreas Aagaard, etablerte eget firma i Tromsø. Aage Aagaard døde av tyfoidfeber i 1846.

Aagaard var innvalgt på Stortinget fra Finnmarkens amt 1836–1838, etter å ha vært suppleant i de tre foregående stortingsperiodene, og satt i Stortingets næringskomité. Han var medlem av Hammerfest bystyre og formannskap 1839–1843, og skjøttet flere andre kommunale verv. I 1844 var han medlem av en kongelig kommisjon om tollforhold i Nord-Norge.

Kong Karl Johan utnevnte Aagaard til ridder av 1. klasse av Vasaordenen i 1840.

Referanser

Eksterne lenker 
 

Stortingsrepresentanter for Finnmark
Stortingsrepresentanter 1836–1838
Lokalpolitikere i Hammerfest
Vasaordenen
Personer fra Levanger kommune